ชงวิธีคุมเงินบาทกำหนดช่วงสูงต่ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “โอฬาร” แนะคลังวางกรอบเงินบาทขั้นสูงต่ำ ยัน รมว.คลังมีอำนาจออกกฎหมายดูแลค่าเงินควบคุมธนาคาร
นายโอฬาร ไชยประวัติ อดีตรองนายกรัฐมนตรี เปิดเผยว่า กระทรวงการคลังต้องประกาศกรอบนโยบายกำหนดอัตราแลกเปลี่ยนค่าเงินบาทออกมาว่าจะกำหนดให้อัตราขั้นต่ำและขั้นสูงเท่าใด เช่นเดียวกับการประกาศงบประมาณและอัตราดอกเบี้ยนโยบาย เนื่องจากเป็นข้อบังคับใน พ.ร.บ.เงินตรา ปี 2501 มาตรา 2325 เพื่อให้ธนาคารพาณิชย์นำไปใช้ในการซื้อขายเงินตรา ซึ่ง รมว.คลังมีอำนาจ และหากธนาคารพาณิชย์ไม่ปฏิบัติตามจะมีความผิดทางอาญา มีโทษเปรียบเทียบปรับ 
“มาตรการนี้ไม่ใช่การกำหนดอัตราแลกเปลี่ยนแบบคงที่ (Fix Rate) แต่เป็นการกำหนดกรอบว่าค่าเงินบาทจะต้องอยู่ในช่วงของกรอบนี้เท่านั้น ซึ่งเป็นเรื่องที่ตรงกับข้อเสนอแนะของนายวีรพงษ์ รามางกูร” นายโอฬาร กล่าว 
อย่างไรก็ตาม นายโอฬาร เชื่อว่า นายประสาร ไตรรัตน์วรกุล ผู้ว่าการธนาคารแห่งประเทศไทย จะรับมือกับกลุ่มนักเก็งกำไรได้ 
ด้าน นพ.สุรพงษ์ สืบวงศ์ลี อดีต รมว.คลัง กล่าวว่า เงินบาทที่แข็งค่าขึ้นในขณะนี้ไม่เป็นไปตามกลไกตลาด แต่เกิดจากการเก็งกำไรระยะสั้น ซึ่งผลกระทบจากปัญหานี้จะไม่กระทบแค่ภาคส่งออกเท่านั้น แต่จะลุกลามไปยังธุรกิจท่องเที่ยวและเกษตรด้วย 
นพ.สุรพงษ์ กล่าวว่า คาดว่าในเร็วๆ นี้ จะมีนักเก็งกำไรสมัครเล่นเพิ่มขึ้นมาก จึงอยากเรียกร้องให้รัฐบาลตั้งศูนย์อำนวยการแก้ไขสถานการณ์เศรษฐกิจ (ศอศ.) แทนที่ศูนย์อำนวยการแก้ไขสถานการณ์ฉุกเฉิน (ศอฉ.) เพื่อเป็นการส่งสัญญาณเตือนนักเก็งกำไร แม้ว่า รมว.คลัง อาจจะต้องยอมเจ็บตัว แต่ก็เพื่อประโยชน์ของส่วนรวม